ה. ד. דווה גאודה

הרדנהאלי דודגוהדה דווה גאודה (בקאנדה: ಹೆಚ್.ಡಿ.ದೇವೇಗೌಡ, ; נולד ב-18 במאי 1933) הוא פוליטיקאי הודי שכיהן כראש ממשלת הודו ה-11 בין ה-1 ביוני 1996 ל-21 באפריל 1997. כיהן כראש השרים של קרנאטקה מ-1994 עד 1996. כיום הוא חבר הרג'יה סבהה מטעם קרנאטקה.

ביוגרפיה 
ה. ד. דווה גאודה נולד ב-18 במאי 1933 בהרדנהאלי, כפר בממלכת מייסור לשעבר (כיום קרנאטקה). אביו, דודה גודה, היה איכר ואמו הייתה עקרת בית.

גאודה קיבל תעודה בהנדסה אזרחית בתחילת שנות ה-50.

קריירה פוליטית 
גאודה הצטרף למפלגת הקונגרס הלאומי ההודי בשנת 1953 והיה חבר בה עד 1962, אז הופרש מהמפלגה לשש שנים, בעקבות התמודדותו נגד מועמד רשמי של המפלגה.

בשנת 1962, גאודה נבחר לאספה המחוקקת של קרנאטקה כעצמאי. הוא זכה בבחירות באותו מחוז בחירה במשך שש קדנציות רצופות מ-1962 עד 1989. הוא הצטרף לקונגרס (O) במהלך הפיצול בקונגרס הלאומי ההודי ב-1969 ושימש כמנהיג האופוזיציה באספה ממרץ 1972 עד מרץ 1976 ושוב מנובמבר 1976 עד דצמבר 1977. הוא נכלא במהלך מצב החירום בהודו (1975–77).

גאודה כיהן כשר בממשלת מפלגת ג'נאטה בקרנאטקה מ-1983 עד 1988. הוא חבר ב-1989 לפלג פורש של מפלגת ג'אנטה דאל, אך הובס ואיבד את מושבו באספה המחוקקת של קרנטקה. הוא שב למפלגה ונבחר מטעמה ללוק סבהה, ולאחר ניצחון המפלגה בבחירות לאספה המחוקקת של קראנטקה ב-1994, נבחר גואודה לראש השרים ה-14 של קרנטאקה בדצמבר 1994.

ראש ממשלת הודו 
בבחירות הכלליות של 1996 נבחר גאודה לרג'יה סבהה. בבחירות מפלגת הקונגרס הלאומי בראשות ראש הממשלה היוצא פ. ו. נרסימהה ראו הפסידה באופן ברור, אך אף מפלגה אחרת לא זכתה ברוב.

כאשר החזית המאוחדת (קואליציית מפלגות שאינן תומכות בקונגרס ולא מפלגת העם ההודית) החליטה להקים את הממשלה במרכז בתמיכת הקונגרס, גאודה נבחר במפתיע לעמוד בראש הממשלה והושבע לראש ממשלת הודו ה-11 ב-1 ביוני 1996.

הקואליציה שתמכה בו התפוררה והוא הפסיד בהצבעת אי-אימון ב-11 באפריל 1997 והוחלף על ידי אינדר קומאר גוג'ראל ב-21 באפריל 1997.

לאחר כהונתו כראש הממשלה 
ב-2 במרץ 1998 איבד גאודה את מקומו ברג'יה סבהה, אך הוא נבחר ללוק סבהה ב-10 במרץ 1998.

בשנת 1999, כמה מנהיגים בכירים של מפלגת ג'אנטה דאל החליטו להשתלב בחזית הלאומית בהנהגת מפלגת העם ההודית, פרש גאודה והקים את ג'נאטה דאל (חילונית).

גואודה הובס בבחירות הכלליות של 1999, ואיבד את מושבו בלוק סבהה פעם נוספת. הוא שב ללוק סבהה ב-2002, וכיהן בו עד 2019. ביוני 2020 נבחר לרג'יה סבהה.

חיים אישיים 
גאודה נשוי לצ'נמה, עמה התחתן ב-1954. יש להם שישה ילדים משותפים: ארבעה בנים, שאחד מהם כיהן כראש השרים של קרנאטקה, ושתי בנות.

קישורים חיצוניים 

 

 Prime Minister H. D. Deve Gowda Prime Ministers Office, Archived

הערות שוליים 

שרי החוץ של הודו
ראשי ממשלת הודו
ראשי ממשלות המדינות והטריטוריות של הודו
חברי הרג'יה סבהה
חברי הלוק סבהה
קרנאטקה
הודים שנולדו ב-1933